ฉบับที่ 19/2562 วันที่ 27 มีนาคม 2562

รายงานภาวะเศรษฐกิจการคลังประจำเดือนกุมภาพันธ์ 2562

“เศรษฐกิจไทยในเดือนกุมภาพันธ์ 2562 มีสัญญาณทรงตัว โดยการบริโภคภาคเอกชนสะท้อนจากภาษีมูลค่าเพิ่มที่จัดเก็บได้ปรับตัวลดลงเล็กน้อย ในขณะที่ปริมาณจำหน่ายรถยนต์นั่งยังขยายตัวได้ดี   
สำหรับการลงทุนภาคเอกชนที่สะท้อนจากปริมาณจำหน่ายรถยนต์เชิงพาณิชย์และภาษีธุรกรรมอสังหาริมทรัพย์ยังขยายตัวได้ดีต่อเนื่อง แต่ปริมาณจำหน่ายปูนซีเมนต์และเหล็กกลับลดลงเล็กน้อย สำหรับด้านอุปทาน   
จำนวนนักท่องเที่ยวต่างชาติขยายตัวชะลอลงตามนักท่องเที่ยวจีนที่ลดลง และดัชนีผลผลิตอุตสาหกรรม  
ชะลอตัวเล็กน้อย อย่างไรก็ตาม ดัชนีผลผลิตเกษตรและรายได้เกษตรกรยังขยายตัวต่อเนื่องตามราคาสินค้าเกษตรกลับมาขยายตัวเป็นบวกในรอบ 22 เดือน ประกอบกับดัชนีความเชื่อมั่นภาคอุตสาหกรรมที่ปรับตัวสูงสุดในรอบ 73 เดือน ส่วนเสถียรภาพเศรษฐกิจภายในและภายนอกประเทศอยู่ในเกณฑ์ที่มั่นคง”

**นายวโรทัย โกศลพิศิษฐ์กุล ที่ปรึกษาด้านเศรษฐกิจการคลัง พร้อมด้วยนายพิสิทธิ์ พัวพันธ์ ผู้อำนวยการสำนักนโยบายเศรษฐกิจมหภาค ในฐานะรองโฆษกสำนักงานเศรษฐกิจการคลัง เปิดเผยรายงานภาวะเศรษฐกิจการคลังประจำเดือนกุมภาพันธ์ 2562 ว่า “เศรษฐกิจไทยในเดือนกุมภาพันธ์ 2562 มีสัญญาณทรงตัว โดยการบริโภคภาคเอกชนสะท้อนจากภาษีมูลค่าเพิ่มที่จัดเก็บได้ปรับตัวลดลงเล็กน้อย ในขณะที่ปริมาณจำหน่ายรถยนต์นั่งยังขยายตัวได้ดี สำหรับการลงทุนภาคเอกชนที่สะท้อนจากปริมาณจำหน่ายรถยนต์เชิงพาณิชย์และภาษีธุรกรรมอสังหาริมทรัพย์ยังขยายตัวได้ดีต่อเนื่อง แต่ปริมาณจำหน่ายปูนซีเมนต์และเหล็กกลับลดลงเล็กน้อย สำหรับด้านอุปทาน จำนวนนักท่องเที่ยวต่างชาติขยายตัวชะลอลงตามนักท่องเที่ยวจีนที่ลดลง และดัชนีผลผลิตอุตสาหกรรมชะลอตัวเล็กน้อย อย่างไรก็ตาม ดัชนีผลผลิตเกษตรและรายได้เกษตรกรยังขยายตัวต่อเนื่องตามราคาสินค้าเกษตรกลับมาขยายตัวเป็นบวกในรอบ 22 เดือน ประกอบกับดัชนีความเชื่อมั่นภาคอุตสาหกรรมที่ปรับตัวสูงสุดในรอบ 73 เดือน ส่วนเสถียรภาพเศรษฐกิจภายในและภายนอกประเทศอยู่ในเกณฑ์ที่มั่นคง” โดยมีรายละเอียดสรุปได้ดังนี้**

**เครื่องชี้เศรษฐกิจด้านการใช้จ่ายเพื่อการบริโภคภาคเอกชนในเดือนกุมภาพันธ์ 2562 ชะลอตัวลงเล็กน้อย** สะท้อนจาก**ภาษีมูลค่าเพิ่ม ณ ราคาคงที่** หดตัวร้อยละ -0.5 ต่อปี ขณะที่การบริโภคสินค้าคงทนจาก**ปริมาณการจำหน่ายรถยนต์นั่ง**ยังคงขยายตัวที่ร้อยละ 9.2 ต่อปี ขณะเดียวกัน**ปริมาณรถจักรยานยนต์จดทะเบียนใหม่**กลับมาขยายตัวเล็กน้อยที่ร้อยละ 0.4 เมื่อเทียบกับช่วงเดียวกันของปีก่อน สำหรับ**ดัชนีความเชื่อมั่นผู้บริโภคเกี่ยวกับเศรษฐกิจโดยรวม**ปรับตัวดีขึ้นมาอยู่ที่ระดับ 69.0 เนื่องจากบรรยากาศการเลือกตั้ง สถานการณ์สงครามการค้าระหว่างสหรัฐฯ กับจีนเริ่มคลี่คลายลง การกลับเข้ามาของนักท่องเที่ยวจีน และกำลังซื้อที่สูงขึ้นเนื่องจากราคาพืชผลทางการเกษตรที่ปรับตัวเพิ่มขึ้น

**เครื่องชี้เศรษฐกิจด้านการลงทุนภาคเอกชนในเดือนกุมภาพันธ์ 2562 ยังมีการขยายตัวในหมวดเครื่องมือเครื่องจักร** สะท้อนจาก**ปริมาณจำหน่ายรถยนต์เชิงพาณิชย์**ขยายตัวร้อยละ 9.0 ต่อปี ขยายตัวต่อเนื่องเป็นเดือนที่ 20 โดยพบว่ายอดจำหน่ายรถกระบะขนาด 1 ตันที่ขยายตัวสูงถึงร้อยละ 10.1 **ในขณะที่การลงทุนในหมวดก่อสร้าง** สะท้อนจาก**ปริมาณจำหน่ายปูนซีเมนต์ภายในประเทศ**หดตัวที่ร้อยละ   
-3.0 ต่อปี สำหรับ**ภาษีการทำธุรกรรมอสังหาริมทรัพย์**ขยายตัวที่ร้อยละ 7.4 ต่อปี จากการขยายตัวในหมวดภาษีธุรกิจเฉพาะที่กรมที่ดินจัดเก็บให้ร้อยละ 14.8 ต่อปี ขณะที่**ดัชนีราคาวัสดุก่อสร้าง**หดตัวเล็กน้อยที่ร้อยละ -0.1 ต่อปี โดยมีสาเหตุสำคัญจากการหดตัวของดัชนีราคาหมวดเหล็กและผลิตภัณฑ์เหล็ก และหมวดสุขภัณฑ์

**อุปสงค์จากต่างประเทศผ่านการส่งออกสินค้าในเดือนกุมภาพันธ์ 2562 ขยายตัวจากปัจจัยพิเศษ** โดย**มูลค่าการส่งออกสินค้า**เท่ากับ 21.6 พันล้านดอลลาร์สหรัฐฯ ขยายตัวร้อยละ 5.9 จากช่วงเดียวกันปีก่อน ทั้งนี้ หากหักสินค้าเกี่ยวเนื่องกับน้ำมัน ทองคำ และยุทธปัจจัย จะพบว่ามูลค่าการส่งออกยังคงชะลอที่ร้อยละ -4.9 อย่างไรก็ดี การส่งออกไปยังตลาดสหรัฐฯ และกลุ่ม ASEAN (5) ขยายตัวต่อเนื่อง สำหรับ**มูลค่าการนำเข้าสินค้า**เท่ากับ 17.5 พันล้านดอลลาร์สหรัฐฯ หดตัวร้อยละ -10.0 ต่อปี ส่งผลให้**ดุลการค้า**เกินดุลจำนวน 4.0 พันล้านดอลลาร์สหรัฐ

**เครื่องชี้เศรษฐกิจไทยด้านอุปทานในเดือนกุมภาพันธ์ 2562 ได้รับปัจจัยสนับสนุนจากภาคเกษตร ขณะที่ภาคการท่องเที่ยวต่างชาติทรงตัว และภาคอุตสาหกรรมชะลอลงเล็กน้อย** โดยเครื่องชี้เศรษฐกิจภาคเกษตรสะท้อนจาก**ดัชนีผลผลิตสินค้าเกษตร** ขยายตัวร้อยละ 3.2 ต่อปี โดยสินค้าเกษตรในหมวดพืชผลสำคัญขยายตัวที่ร้อยละ 3.8 หมวดปศุสัตว์ขยายตัวที่ร้อยละ 1.6 ขณะที่หมวดประมงหดตัวที่ร้อยละ -0.8 สำหรับ**จำนวนนักท่องเที่ยวต่างประเทศที่เดินทางเข้าประเทศไทย**มีจำนวน 3.57 ล้านคน ทรงตัวที่ร้อยละ 0.2 ต่อปี ซึ่งเป็นผลจากจำนวนนักท่องเที่ยวชาวจีนที่หดตัวลงร้อยละ -12.3 ต่อปี ขณะที่นักท่องเที่ยวประเทศอื่นยังคงขยายตัวได้ดี ได้แก่ นักท่องเที่ยวมาเลเซีย เกาหลี และญี่ปุ่น เป็นสำคัญ รายได้จากการท่องเที่ยวจากนักท่องเที่ยวต่างประเทศมีมูลค่า 191,854 ล้านบาท หดตัวเล็กน้อยที่ร้อยละ -0.8 ต่อปี **ดัชนีผลผลิตอุตสาหกรรม**อยู่ที่ระดับ 105.2 **หดตัวที่ร้อยละ -1.6** อย่างไรก็ตาม**ดัชนีความเชื่อมั่นภาคอุตสาหกรรม (TISI)** อยู่ที่ระดับ 95.6 ปรับตัวสูงขึ้นจากเดือนก่อนหน้าด้วยความเชื่อมั่นของอุปสงค์ภายในประเทศ

**เสถียรภาพเศรษฐกิจภายในประเทศในเดือนกุมภาพันธ์ 2562 ยังอยู่ในเกณฑ์ดี และเสถียรภาพภายนอกประเทศอยู่ในระดับที่มั่นคง** สะท้อนจาก**อัตราเงินเฟ้อทั่วไป**อยู่ที่ระดับต่ำร้อยละ 0.7 ต่อปี ขณะที่อัตราเงินเฟ้อพื้นฐานอยู่ที่ร้อยละ 0.6 ต่อปี สำหรับ**อัตราการว่างงาน**อยู่ที่ร้อยละ 0.8 ของกำลังแรงงานทั้งหมด **สัดส่วนหนี้สาธารณะต่อ GDP** ณ สิ้นเดือนมกราคม 2562 อยู่ที่ร้อยละ 41.7 ต่อ GDP ซึ่งอยู่ภายใต้กรอบวินัยการเงินการคลังที่ตั้งเพดานไว้ไม่เกินร้อยละ 60 ต่อ GDP **สำหรับเสถียรภาพภายนอกยังอยู่ในระดับมั่นคง และสามารถรองรับความเสี่ยงจากความผันผวนของเศรษฐกิจโลกได้** สะท้อนจาก**ทุนสำรองระหว่างประเทศ** ณ สิ้นเดือนกุมภาพันธ์ 2562 อยู่ระดับสูงที่จำนวน 212.5 พันล้านดอลลาร์สหรัฐ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**“เศรษฐกิจไทยในเดือนกุมภาพันธ์ 2562 มีสัญญาณทรงตัว โดยการบริโภคภาคเอกชนสะท้อนจากภาษีมูลค่าเพิ่มที่จัดเก็บได้ปรับตัวลดลงเล็กน้อย ในขณะที่ปริมาณจำหน่ายรถยนต์นั่ง  
ยังขยายตัวได้ดี สำหรับการลงทุนภาคเอกชนที่สะท้อนจากปริมาณจำหน่ายรถยนต์เชิงพาณิชย์และภาษีธุรกรรมอสังหาริมทรัพย์ยังขยายตัวได้ดีต่อเนื่อง แต่ปริมาณจำหน่ายปูนซีเมนต์และเหล็กกลับลดลงเล็กน้อย สำหรับด้านอุปทาน จำนวนนักท่องเที่ยวต่างชาติขยายตัวชะลอลงตามนักท่องเที่ยวจีนที่ลดลง และดัชนีผลผลิตอุตสาหกรรมชะลอตัวเล็กน้อย อย่างไรก็ตาม ดัชนีผลผลิตเกษตรและรายได้เกษตรกร  
ยังขยายตัวต่อเนื่องตามราคาสินค้าเกษตรกลับมาขยายตัวเป็นบวกในรอบ 22 เดือน ประกอบกับดัชนีความเชื่อมั่นภาคอุตสาหกรรมที่ปรับตัวสูงสุดในรอบ 73 เดือน ส่วนเสถียรภาพเศรษฐกิจภายในและภายนอกประเทศอยู่ในเกณฑ์ที่มั่นคง”**

เอกสารแนบ

**1. เครื่องชี้เศรษฐกิจด้านการใช้จ่ายเพื่อการบริโภคภาคเอกชนในเดือนกุมภาพันธ์ 2562 ชะลอตัวลงเล็กน้อย** สะท้อนจาก**ภาษีมูลค่าเพิ่ม ณ ราคาคงที่** หดตัวร้อยละ -0.5 ต่อปี และเมื่อปรับผลทางฤดูกาลออก (m-o-m SA) พบว่า หดตัวร้อยละ -2.0 ต่อเดือนขณะที่การบริโภคสินค้าคงทนจาก**ปริมาณการจำหน่ายรถยนต์นั่ง**ขยายตัวชะลอลงที่ร้อยละ 9.2 ต่อปีและเมื่อปรับผลทางฤดูกาลออก (m-o-m SA) พบว่าหดตัวร้อยละ -8.8 ต่อเดือน อย่างไรก็ตามช่วงสองเดือนแรกของปี 2562 ปริมาณการจำหน่ายรถยนต์นั่งขยายตัวที่ร้อยละ 13 **ปริมาณการนำเข้าสินค้าอุปโภคบริโภค** หดตัวร้อยละ -7.3 ต่อปี และเมื่อปรับผลทางฤดูกาลออก (m-o-m SA) พบว่า หดตัวร้อยละ -10.6 ต่อเดือน ขณะเดียวกัน**ปริมาณรถจักรยานยนต์จดทะเบียนใหม่**ขยายตัวเล็กน้อยที่ร้อยละ 0.4 เมื่อเทียบกับช่วงเดียวกันของปีก่อนจากแนวโน้มภาคเกษตรที่ปรับตัวดีขึ้น แต่เมื่อปรับผลทางฤดูกาลออก (m-o-m SA) พบว่าหดตัวร้อยละ -4.6 ต่อเดือน สำหรับ**ดัชนีความเชื่อมั่นผู้บริโภคเกี่ยวกับเศรษฐกิจโดย**รวมปรับตัวดีขึ้นอยู่ที่ระดับ 69.0 ซึ่งเป็นการปรับตัวดีขึ้นต่อเนื่องเป็นเดือนที่ 2 ในรอบ 6 เดือน เนื่องจากบรรยากาศการเลือกตั้งที่คึกคัก สถานการณ์สงครามการค้าระหว่างสหรัฐฯ กับจีนเริ่มคลี่คลายลง การกลับเข้ามาของนักท่องเที่ยวจีน และรายได้ของเกษตรกรที่ดีขึ้นจากราคาพืชผลทางการเกษตรเริ่มปรับตัวสูงขึ้นหลายรายการส่งผลให้กำลังซื้อในปัจจุบันกลับมาฟื้นตัว



**2. เครื่องชี้เศรษฐกิจด้านการลงทุนภาคเอกชนในเดือนกุมภาพันธ์ 2562 ยังมีการขยายตัวในหมวดเครื่องมือเครื่องจักร** สะท้อนจาก**ปริมาณจำหน่ายรถยนต์เชิงพาณิชย์**ขยายตัวร้อยละ 9.0 ต่อปี ขยายตัวต่อเนื่องเป็นเดือนที่ 20 แต่เมื่อปรับผลทางฤดูกาล (m-o-m SA) กลับพบว่าหดตัว -3.2 ต่อเดือน ตามยอดจำหน่ายรถกระบะขนาด 1 ตันที่ขยายตัวสูงถึงร้อยละ 10.1 และเมื่อปรับผลทางฤดูกาล (m-o-m SA) ก็พบว่าหดตัวเช่นกัน **ในขณะที่การลงทุนในหมวดก่อสร้าง** สะท้อนจาก**ปริมาณจำหน่ายปูนซีเมนต์ภายในประเทศ** หดตัวที่ร้อยละ -3.0 ต่อปี และเมื่อปรับผลทางปรับผลทางฤดูกาล (m-o-m SA) หดตัวร้อยละ -7.8 สำหรับ**ภาษีการทำธุรกรรมอสังหาริมทรัพย์**ขยายตัวที่ร้อยละ 7.4 ต่อปี แต่หดตัวที่ร้อยละ -4.3 ต่อเดือนหลังปรับผลทางฤดูกาล จากการขยายตัวในหมวดภาษีธุรกิจเฉพาะที่กรมที่ดินจัดเก็บให้ร้อยละ 14.8 ต่อปี ขณะที่**ดัชนีราคาวัสดุก่อสร้าง**ในเดือนกุมภาพันธ์ 2562 หดตัวเล็กน้อยที่ร้อยละ -0.1 ต่อปี โดยมีสาเหตุสำคัญจากการหดตัวของดัชนีราคาหมวดเหล็กและผลิตภัณฑ์เหล็ก และหมวดสุขภัณฑ์



**3. การใช้จ่ายงบประมาณ** สะท้อนจากการ**เบิกจ่ายงบประมาณรวม** ในเดือนกุมภาพันธ์ 2562 เบิกจ่ายได้จำนวน 200.2 พันล้านบาท โดยเป็นการเบิกจ่ายจากงบประมาณปีปัจจุบันจำนวน 182.1 พันล้านบาท แบ่งเป็นการเบิกจ่ายประจำ 152.7 พันล้านบาท และรายจ่ายลงทุน 29.4 พันล้านบาท และเป็นการเบิกจ่ายจากงบประมาณปีก่อน 18.1 พันล้านบาท



**4. อุปสงค์จากต่างประเทศในเดือนกุมภาพันธ์ 2562 ผ่านการส่งออกสินค้าขยายตัวจากปัจจัยพิเศษ** โดย**มูลค่าการส่งออกสินค้า**เท่ากับ 21.6 พันล้านดอลลาร์สหรัฐฯ ขยายตัวร้อยละ 5.9 จากช่วงเดียวกันปีก่อน ทั้งนี้หากหักสินค้าเกี่ยวเนื่องกับน้ำมัน ทองคำ และยุทธปัจจัย จะพบว่ามูลค่าการส่งออกยังคงชะลอที่ร้อยละ -4.9 อย่างไรก็ดีการส่งออกยังยังกลุ่มตลาดสหรัฐฯ และกลุ่ม ASEAN (5) ขยายตัวต่อเนื่อง ขณะที่การส่งออกไปยังตลาดอื่นๆ หดตัว สำหรับ**มูลค่าการนำเข้าสินค้า**เท่ากับ 17.5 พันล้านดอลลาร์สหรัฐฯ หดตัวร้อยละ -10.0 ต่อปี ส่วนหนึ่งมาจากการนำเข้าสินค้าทองคำเป็นสำคัญ ส่งผลให้**ดุลการค้า**เกินดุลจำนวน 4.0 พันล้านดอลลาร์สหรัฐ



**5. เครื่องชี้เศรษฐกิจไทยด้านอุปทานในเดือนกุมภาพันธ์ 2562 ได้รับปัจจัยสนับสนุนจากภาคเกษตร ขณะที่ภาคการท่องเที่ยวต่างชาติทรงตัว และภาคอุตสาหกรรมชะลอลงเล็กน้อย** โดยเครื่องชี้เศรษฐกิจภาคการเกษตรสะท้อนจาก**ดัชนีผลผลิตสินค้าเกษตร** ขยายตัวร้อยละ 3.2 ต่อปี โดยสินค้าเกษตรในหมวดพืชผลสำคัญขยายตัวที่ร้อยละ 3.8 หมวดปศุสัตว์ขยายตัวที่ร้อยละ 1.6 ขณะที่หมวดประมงหดตัวที่ร้อยละ -0.8 สำหรับ**จำนวนนักท่องเที่ยวต่างประเทศที่เดินทางเข้าประเทศไทย**มีจำนวน 3.57 ล้านคน ขยายตัวในอัตราชะลอร้อยละ 0.2 ต่อปี แต่เมื่อปรับผลทางฤดูกาลออก (m-o-m SA) พบว่าหดตัวร้อยละ 1.6 ต่อเดือน ซึ่งเป็นผลจากจำนวนนักท่องเที่ยวชาวจีนที่หดตัวลงร้อยละ -12.3 ต่อปี เป็นสำคัญอย่างไรก็ดีนักท่องเที่ยวประเทศอื่นยังคงขยายตัวได้ดี ได้แก่ นักท่องเที่ยวมาเลเซีย เกาหลี และญี่ปุ่น ที่ขยายตัวร้อยละ 17.3 15.1 และ 11.3 ต่อปี ตามลำดับ รายได้จากการท่องเที่ยวจากนักท่องเที่ยวต่างประเทศมีมูลค่าเท่ากับ 191,854 ล้านบาท หดตัวร้อยละ -0.8 ต่อปี โดยเป็นการหดตัวของรายได้จากนักท่องเที่ยวชาวจีนที่หดตัวร้อยละ –10.5 ต่อปี ขณะที่รายได้จากนักท่องเที่ยวต่างชาติที่ขยายตัวได้ดี อาทิ นักท่องเที่ยวมาเลเซีย เกาหลี และญี่ปุ่น ที่ขยายตัวร้อยละ 19.0 17.4 และ 13.6 ต่อปี ตามลำดับ **ดัชนีผลผลิตอุตสาหกรรม**อยู่ที่ระดับ 105.2 หดตัวที่ร้อยละ -1.6อย่างไรก็ตาม**ดัชนีความเชื่อมั่นภาคอุตสาหกรรม (TISI)** อยู่ที่ระดับ 95.6 ปรับตัวสูงขึ้นจากเดือนก่อนหน้าด้วยความเชื่อมั่นของอุปสงค์ภายในประเทศโดยเฉพาะความเชื่อมั่นในกลุ่มอุตสาหกรรมอาหาร กลุ่มอุตสาหกรรมก่อสร้าง และกลุ่มอุตสาหกรรมยานยนต์ และได้รับแรงหนุนจากโครงการการลงทุนขนาดใหญ่ของภาครัฐ รวมทั้งกิจกรรมการหาเสียงเลือกตั้ง



**6. เสถียรภาพเศรษฐกิจภายในประเทศในเดือนกุมภาพันธ์ 2562 ยังอยู่ในเกณฑ์ดี และเสถียรภาพภายนอกประเทศอยู่ในระดับที่มั่นคง** สะท้อนจาก**อัตราเงินเฟ้อทั่วไป**อยู่ที่ร้อยละ 0.7 ต่อปี เร่งขึ้นจากเดือนก่อนหน้าตามราคาอาหารสด ขณะที่อัตราเงินเฟ้อพื้นฐานอยู่ที่ร้อยละ 0.6 ต่อปี สำหรับ**อัตราการว่างงาน**อยู่ที่ร้อยละ 0.8 ของกำลังแรงงานทั้งหมด ต่ำสุดในรอบ 14 เดือน คิดเป็นจำนวน  
ผู้ว่างงาน 3.0 แสนคน หดตัวร้อยละ -38.9 เมื่อเทียบกับช่วงเดียวกันของปีก่อน **สัดส่วนหนี้สาธารณะต่อ GDP** ณ สิ้นเดือนมกราคม 2562 อยู่ที่ร้อยละ 41.7 ต่อ GDP ซึ่งอยู่ภายใต้กรอบวินัยการเงินการคลังที่ตั้งเพดานไว้  
ไม่เกินร้อยละ 60 ต่อ GDP ตามพระราชบัญญัติวินัยการเงินการคลังของรัฐ พ.ศ. 2561 **สำหรับเสถียรภาพภายนอกยังอยู่ในระดับมั่นคง และสามารถรองรับความเสี่ยงจากความผันผวนของเศรษฐกิจโลกได้** สะท้อนจาก**ทุนสำรองระหว่างประเทศ** ณ สิ้นเดือนกุมภาพันธ์ 2562 อยู่ระดับสูงที่จำนวน 212.5 พันล้านดอลลาร์สหรัฐ



